ג'יין גריי

ג'יין גריי (באנגלית: Jane Grey; אוקטובר 1537 – 12 בפברואר 1554), נינתו של הנרי השביעי, הייתה מלכת אנגליה למשך תשעה ימים בלבד בשנת 1553. מעמדה שנוי במחלוקת, שכן היותה מלכה סתר חוק של הפרלמנט הבריטי הדן בסדר הירושה של המלכים (אולם היו מלכים רבים נוספים אשר מלכותם נגדה חוק זה - והם לא היו שנויים במחלוקת). לאחר הוצאתה להורג נקבע כי הכרזתה כמלכה הייתה בלתי חוקית. ג'יין גריי ידועה כ"מלכת תשעת הימים" שכן מלכותה נמשכה בין ה-10 ביולי עד ה-19 ביולי בשנת 1553. קיימת גם גרסה אחרת על פיה מלכה ג'יין גריי שלושה עשר ימים שכן יש הסוברים שמלכותה נמשכה בין ה-6 ביולי עד ה-19 ביולי בשנת 1553 - מחלוקת התלויה במועד המלכתה: האם היא נחשבת כמלכה החל ממועד מותו של קודמה (6 ביולי), או החל ממועד ההמלכה בפועל (10 ביולי). ג'יין לא זכתה לטקס הכתרה רשמי. תקופת מלכותה של ג'יין גריי הייתה הקצרה ביותר מבין מלכי אנגליה ובריטניה כולה. ג'יין גריי נולדה בבראדגייט פארק ליד לסטר באוקטובר 1537. גריי הייתה בתו הבכורה של הנרי גריי דוכס סאפוק, ואשתו הליידי פרנסס ברנדון. לגריי היו שתי אחיות נוספות - קתרין ומרי. גריי נחשבה בחורה מבריקה, וחונכה על ידי מרצים מאוניברסיטת קיימברידג', ועל ידי קתרין פאר, שהייתה ידועה בלמדנותה. היא שלטה בשפות רבות, ביניהן ערבית ועברית. בעת שהותה בביתה של קתרין פאר, אשת הנרי השמיני, היו היא ואדוארד השישי מלך אנגליה מאוהבים זה בזה, אולם בשל גילו הצעיר ומצבו הבריאותי לא נישאו. אמהּ של ג'יין גריי, הליידי פרנסס ברנדון, הייתה בתה של מרי טיודור, מלכת צרפת ונכדתו של הנרי השביעי מלך אנגליה. בעת המלכתה של גריי, אמהּ הייתה עדיין בחיים. על פי חוק הירושה האנגלי (English Act of Succession) משנת 1544, היו מרי ואליזבת, בנותיו של הנרי השמיני, הבאות בתור בסדר הירושה, אחרי אחיהן הצעיר אדוארד השישי. אך לאחר מותו של אדוארד התנגדו רבים לעלייתה של מרי, שהייתה קתולית אדוקה, לכס המלוכה. מעמדן של מרי ואליזבת היה מעורער מאחר שהיו בנות של נשותיו-לשעבר של הנרי והוכרזו כבלתי חוקיות עם ביטול הנישואין. ג'ון דאדלי, דוכס נורת'מברלנד החליט להעלות לשלטון יורש פרוטסטנטי, ובחר בג'יין שהייתה הרביעית בתור לכתר, לאחר מרי, אליזבת ופרנסס אמהּ (אשר ויתרה על מקומה לטובת בתה). לאחר מותו של המלך אדוארד השישי ב-6 ביולי 1553, הוכרזה ליידי ג'יין גריי כמלכת אנגליה ב-10 ביולי 1553, ארבעה ימים מאוחר יותר. לדברי חלק מהמקורות ההיסטוריים, היה זה נורת'מברלנד שהטעה אותה וגרם לה לשים את הכתר על ראשה[דרוש מקור]. על מנת לבסס את שלטונה היה עליה לאסור את מרי בתו הבכורה של הנרי השמיני, אולם למרי נודע על כוונתה של ג'יין גריי, והיא נמלטה לטירת פראמלינגהאם בסאפוק והסתתרה שם. מרי אספה נאמנים רבים, בעיקר בשל אהדתם של האנגלים לאמהּ, קתרין מארגון אשר סבלה מיחסו של הנרי השמיני אליה, ואלה הביאו להדחתה של ג'יין גריי. בתחילה חשבה מרי להשאיר את גריי בחיים, ואף שלחה את ג'ון דה פקנהאם אליה לשכנעה להפוך לקתולית. בעקבות ניסיון המרד הפרוטסטנטי של תומאס וייאט הצעיר בשנת 1554 החליטה מרי הראשונה להוציא להורג את ג'יין גריי, והיא הומתה ביחד עם וייאט. ההוצאה להורג של ג'יין גריי בת ה-16, נערכה במצודת לונדון ב-12 בפברואר 1554. ליידי ג'יין - סרט על חייה של ג'יין גריי ההוצאה להורג של ג'יין גריי - ציורו של פול דלארוש ליידי ג'יין גריי מתכוננת לקראת הוצאתה להורג - ציורו של ג'ורג' ויטינג פלאג מדיה וקבצים בנושא ג'יין גריי בוויקישיתוף ליידי ג'יין גריי באתר בית המלוכה הבריטי בית טיודור EnglishHistory.net's קורות חייה של ג'יין גריי ליידי גריי ג'יין גריי, פואמה מאת היינריך אמאן ג'יין גריי, באתר "Find a Grave" (באנגלית) ג'יין גריי, באתר אנציקלופדיה בריטניקה (באנגלית) ג'יין גריי, באתר אנציקלופדיית ההיסטוריה העולמית (באנגלית)